CELEX: 62008TN0312
Language: mt
Date: 2008-08-13 00:00:00
Title: Kawża T-312/08: Rikors ippreżentat fit- 13 ta' Awissu 2008 — Ellinikos Niognomon vs Il-Kummissjoni

25.10.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 272/33
            
         Rikors ippreżentat fit-13 ta' Awissu 2008 — Ellinikos Niognomon vs Il-Kummissjoni
   (Kawża T-312/08)
   (2008/C 272/60)
   Lingwa tal-kawża: L-Ingliż
   Partijiet
   
      Rikorrenti: Ellinikos Niognomon AE (Piraeus, il-Greċja) (rappreżentant: S. Pappas)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrent
   
               —
            
            
               tiddikjara nulla d-deċiżjoni kkontestata;
            
         
               —
            
            
               tikkundanna lill-Kummissjoni tal-Komunitajiet Ewropej għall-ispejjeż.
            
         Motivi u argumenti prinċipali
   Permezz tar-rikors tagħha skont l-Artikolu 230 KE, ir-rikorrenti titlob l-annullament tad-Deċiżjoni tal-Kummissjoni tal-24 ta' Lulju 2008, li permezz tagħha ddeċidiet li ma testendix ir-rikonoxximent limitat mogħti lilha taħt id-Direttiva 94/57/KE (1), mid-Deċiżjoni tal-Kummissjoni 2001/890/KE (2) u li ġiet sussegwentement estiża mid-Deċiżjoni tal-Kummissjoni 2005/623/KE (3) tat-3 ta' Awwissu 2005.
   Fl-ewwel lok, ir-rikorrenti ssostni li d-deċiżjoni kkontestata tikser rekwiżit proċedurali sostanzjali billi ma segwitx il-proċedura tal-komitoloġija pprovduta fl-Artikoli 4 u 9 tad-Direttiva 94/57/KE.
   Fit-tieni lok, ir-rikorrenti ssostni li r-rifjut li tingħata estensjoni tar-rikonoxximent limitat huwa bbażat fuq evalwazzjonijiet imwettqa esklużivament mill-Kummissjoni u mhux flimkien mal-Istati Membri rispettivi skont l-Artikoli 4, 9 u 11 tad-Direttiva 94/57/KE.
   Fit-tielet lok, ir-rikorrenti tafferma li d-deċiżjoni kkontestata ma tirrispettax id-drittijiet tad-difiża tagħha u hija kuntrarja għall-aspettativi leġittimi tagħha.
   Fir-raba' lok, ir-rikorrenti ssostni li d-deċiżjoni kkontestata tikser id-Direttiva billi tinterpretaha ħażin safejn il-kriterji applikabbli huma kkonċernati (dokumenti dwar is-sigurtà u l-prevenzjoni), billi ħalliet barra l-passi gradwali li kellha tieħu l-Kummissjoni qabel ma tasal għal deċiżjoni negattiva u billi ma ħaditx inkunsiderazzjoni l-ispezzjonijiet u r-rapporti maħruġa mill-Istati Membri kkonċernati, u għaldaqstant adottat raġunament illegali.
   Fl-aħħar lok, ir-rikorrenti ssostni li d-deċiżjoni kkontestata tikser il-prinċipju ta' proporzjonalità kif ukoll il-prinċipju ta' amministrazzjoni tajba.
   
      (1)  Id-Direttiva tal-Kunsill 94/57/KE, tat-22 ta' Novembru 1994, dwar ir-regoli u l-istandards komuni għall-ispezzjoni tal-bastimenti u l-organizzazzjonijiet tal-perizji u għall-attivitajiet relevanti ta' l-amministrazzjoniet marittimi (ĠU L 319, p.20).
   
      (2)  Id-Deċiżjoni tal-Kummissjoni tat-13 ta' Diċembru 2001, dwar ir-rikonoxximent tal-“Hellenic Register of Shipping” skont l-Artikolu 4(3) tad-Direttiva tal-Kunsill 94/57/KE (notifikata taħt id-dokument numru C(2001) 4218) (ĠU L 329, p.72).
   
      (3)  Id-Deċiżjoni tal-Kummissjoni tat-3 ta' Awwissu 2005, fuq l-estensjoni ta' l-għarfien limitat tar-Reġistru Grieg tat-Tbaħħir (notifikata taħt id-dokument numru C(2005) 2940) (ĠU L 219, p. 43).